
Til minne om min far,

Basil Dunford Peace


En etter en skulle de alle forvandles til skygger.

Da var det bedre å ta steget over i den andre verden

på en tapper måte, lidenskapelig og ærefullt,

i stedet for å visne inn og til slutt skrumpe inn av alder.

FRA «DE DØDE» AV JAMES JOYCE




En forutanelse

De kom ut av tunnelen som et spøkelsestog, i helhvitt, ut i den mørknende Highbury-ettermiddagen, først Byrne, så Gregg, deretter Foulkes og Jones, Colman og Edwards, Charlton og Morgans, Taylor, Viollet og Scanlon, med svarte armbind på draktermene for den døde, han som alt var død, og så satte de i å løpe, over banen, under den tunge himmelen og de årvåkne øynene til guder og menn, sekstifire tusen av dem eller mer, som fylte tribunene opp til der de berørte himmelen, den illevarslende vinterhimmelen som truet med mer enn regn, mer enn snø, disse mennene og guttene, fra alle kanter, nord og sør, øst og vest, kledd for fest, fra West Ham, Chelsea og til og med Spurs, motvillige fedre med ivrige sønner som hele uka hadde sagt, hadde mast, til slutt tryglet, pappa, pappa, kan vi ikke gå, kan vi ikke gå, pappa, vær så snill? Gå og se laget som spiller Matt Busbys fotball, de raske, sterke Busby Babes, det makeløse Manchester, Manchester United, de røde djevlene, endelig kommer de hit, i levende live – 

Lørdag 1. februar 1958:

Men ikke i rødt, i hvitt i dag, skimrende og mystisk løp de over den mørke, åpne matta, ut på banen av jord og gress og kritt, og så skred de til verket – 

Fra starten var Tommy Taylor det bevegelige navet og Eddie Colman bindeleddet. Albert Scanlon, Dennis Viollet, Bobby Charlton og Kenny Morgans var ustoppelige i lengderetningen og flyttet ballen med en hurtig, flytende presisjon som fikk det til å svimle for Arsenal.

Først skar Morgans inn fra kanten og fant Duncan Edwards, «the man-boy», som alle London-guttene hadde kommet for å se. Duncan drev framover, med kraft og med eleganse, og fra et par og tjue meters hold – KRAKK! – skjøt han under Jack Kelsey, Highbury-legenden, og alle London-guttene, de snudde seg mot faren sin og sa: Så du det, pappa? Så du hva han gjorde?

Det var etter ti minutter. Tjue minutter senere, etter en rask igangsetting fra Harry Gregg, la Scanlon alt og alle bak seg og sprintet seksti meter ned langs venstresiden. Han styrte innlegget inn i sekstenmeteren, og tettbygde Bobby Charlton, allerede uten leggskinn og med strømpene rundt anklene, han hev etter pusten, men klarte på en eller annen måte å banke ballen i nettet.

Men United var ikke ferdige. Rett før pause crosset Scanlon fra den ene kanten, Morgans la inn igjen fra den andre, og der smatt Taylor inn og pirket ballen i mål etter at den uheldige Kelsey bare hadde klart å parere det første skuddet hans. Tre–null.

Men ingen ledelse er stor nok, ingen seier er noen gang sikker, og da timen var spilt, på én-to-tre, hadde Arsenal slettet ledelsen til et blasert, uoppmerksomt United med ett mål av Herd, deretter to av Bloomfield, slik at det sto tre–tre.

Den muren av lyd som nå tordnet over stadion, sendte tankene tilbake til gamle dagers Arsenal-stemning, da Jack, Hulme, Bastin, James og Lambert hadde feid all motstand av banen. Men etter å ha blitt vekket så bryskt fra drømmene om Europa mistet ikke dette unge United-laget motet slik andre ville ha gjort. Tvert imot viste de hva som bodde i dem, og sa bare: Greit. Hvis dere scorer tre, fire eller fem, så scorer vi fire, fem eller seks. Og så skred de til verket igjen.

Først sentret Charlton til Scanlon, som igjen løp fra alt og alle og la inn til Viollet, som headet United tilbake i ledelsen. Deretter fant nok en rask igangsetting fra Gregg veien til Colman, som sendte Morgans på løpetur ned langs kanten. Han passerte mannen sin for så å gi videre til Taylor. Taylor tok med seg ballen og overlistet Jack Kelsey fra spiss vinkel. Fem–tre.

Til Arsenals fordel skal det sies at de fortsatt ikke ga seg. Bowen og Groves fortsatte å sette United på prøve. De skapte en åpning for Herd så Tapscott kunne storme fram og prikke et skudd i det lengste hjørnet. Men så var det over.

Andpustne i de stadig lengre skyggene, det fallende kveldsmørket, forlot seierherrene og de beseirede banen arm i arm. Hver og en visste at han hadde vært med å skape noe han kunne være stolt av, en kamp som ville leve evig, i minnet

og i fantasien.

